kardosdrur/scandi-wiki huggingface dataset:
Carl Levin (senator)

Carl Levin (født 28. juni 1934 i Detroit, Michigan, død 29. juli 2021) var en amerikansk politiker fra det demokratiske parti, der i en periode var medlem af USA's senat. Efter at demokratene vandt majoriteten i senatet i 2006 var Levin været leder af senatets forsvarskomité, som han har været i to perioder tidligere (2001 og 2001-2003). Han var bror til kongressmedlemmet Sander Levin, som repræsenterer Michigans 12. kongresdistrikt. Carl Levin giftede sig med Barbara Halpern i 1961, som han fik tre døtre med.

Eksterne henvisninger 

Medlemmer af Senatet i USA
Lemtorpskolen

Lemtorpskolen er en folkeskole i den østlige del af Lemvig i Vestjylland. Skolen har 0. til 9. klassetrin, typisk med 2-3 klasser på hvert trin, med mellem 13 til 27 elever i hver klasse. Skolen havde i 2011 420 elever. Skolens leder er Hanne Odgaard.

Referencer 

Folkeskoler
Lemvig
GAZ-66

GAZ-66 er et russisk firehjulstrukken militært transportkøretøj, produceret af fabrikken GAZ. GAZ-66 var det vigtigeste transportkøretøj til motoriseret infanteri i Den Røde Hær og bruges fortsat i flere tidligere sovjetstater. GAZ-66 har fået kælenavnet shishiga (шишига) efter et russisk mytologisk hunvæsen.

GAZ-66 er kendt for dens ekstreme pålidelighed, dens enkel design og gode terrængegenskaber. Dette sammen med standardudstyr som frontmonteret spil, centralt dæktryksystem og selvlåsende differentialer har gjort den særdeles populær mange steder i verden, til både militær og civil brug.

Eksterne henvisninger 

 GAZ-66 Entusiast hjemmeside  
 GAZ-66 Entusiast hjemmeside  
 Polsk GAZ-66 hjemmeside  
 GAZ-66 GAZ-66-ekspedition hjemmeside  
 GAZ-66 blog  
 GAZ-66 Video 
 GAZ-66 Video 
 GAZ-66 video 

Militærkøretøjer
66
Chuck Hagel

Charles Timothy "Chuck" Hagel (født 4. oktober 1946 i North Platte, Nebraska) er en amerikansk politiker og senator af polsk-tysk afstamning fra det republikanske parti. Han repræsenterer delstaten Nebraska i USA's senatet (1997-nu). Han blev første gang valgt til senatet i 1996 og genvalgt i 2002. I 1996 lovede han, at han kun ville bestride posten i to perioder. Løftet bekræftede Hagel 8. september 2008, hvor han meddelte, at han ikke ville genopstille ved kongresvalget i 2008. Ved samme lejlighed gjorde han det klart, at han ej heller ville kandidere til præsidentvalget.

Chuck Hagel giftede sig med Lilibet Ziller i 1985 og de har to børn sammen.

Eksterne henvisninger 

 

Medlemmer af Senatet i USA
Forsvarsministre fra USA
Richard Shelby

Richard Craig Shelby (født 6. maj 1934) er en amerikansk politiker. Han er en senator og repræsenterer Alabama og Det republikanske parti. Han blev valgt ind i Senatet i 1987 for Det demokratiske parti, men skiftede parti efter valget i 1994. Han var blandt de mest konservative demokrater så længe han var i partiet. 

Fra 1979 til januar 1987 sad han i Repræsentanternes hus for Det demokratiske parti.

Eksterne henvisninger 

Medlemmer af Senatet i USA
Vinding Kirke (Herning Kommune)

Vinding Kirke ligger i Vinding Sogn i Herning Nordre Provsti i Viborg Stift.

Vinding Kirkes centrale dele menes at være bygget omkring år 1200. Det drejer sig om koret og skibet, der er opført i romansk stil i granitkvadresten. Senere er tilføjet et tårn og våbenhus, der er opført i sengotisk stil af munkesten. I perioden 1697-1803 var kirken ejet af Tvis Kloster, hvorunder den ikke blev ordentligt vedligeholdt. Da prædikestolen i 1764 faldt ned og blev skyld i et dødsfald, kom der gang i genopbygningen. Senere er kirken renoveret flere gange, senest i 2010.

Kirkens altertavle stammer fra starten af det 17. århundrede og har fire vinger, der portrætterer de fire evangelister, dog i ret primitiv udførelse.

Eksterne kilder og henvisninger 
 

Kirker i Herning Kommune
Kirker i Viborg Stift
Kirker i Ringkøbing Amt
Shishiga

Shishiga (, også kaldet Leshenka – лешенка) er et russisk hunfabeldyr. Væsnet beskrives som hvid og nøgen og med langt sort hår. Hun kan kun ses om aftenen, hvor hun driller mennesker og giver uheld til fulderikker.

Væsnet er også en vigtig del af komifolkets mytologi. Antagelig bor hun i floden Kama, hvor hun ofte kommer op på bredden for at børste sit hår. Enhver, der ser hende, må snart lide druknedøden eller dø af en anden årsag.

Referencer 
 Гаврилов Д. А., Наговицын А. Е. Боги славян. Язычество. Традиция. -М.: Рефл-Бук, 2002

Eksterne henvisninger 
 Komi Shishiga  

Mytologi fra Rusland
Overnaturlige væsner
Georg Ohm

Georg Simon Ohm (født 16. marts 1789, død 6. juli 1854) var en tysk fysiker og matematiker.

Ohm blev født i byen Erlangen i Tyskland og voksede op dér. I ni år var han gymnasielærer i fysik og matematik. I 1849 fik Ohm sin drøm opfyldt ved, at han blev professor ved universitetet i München.

I 1843 bekendtgjorde han, at kun sinusbølger, af det menneskelige øre, opfattes som rene toner. Men i lighed med hans lov om elektrisk modstand – som englænderne i starten syntes alene om at forstå betydningen af – tog det også tid inden omverdenen reagerede på hans anden opdagelse. Den blev først senere genopdaget og anvendt af Hermann von Helmholtz.

Måleenheden for elektrisk modstand, ohm, er opkaldt efter ham.

Ohms lov 
Georg er ophavsmand til "Ohms lov", som først blev publiceret i den berømte bog Die galvanische Kette, mathematisch bearbeitet fra 1827.

Ohms lov udtrykker at spændingen over en elektrisk komponent er lig produktet af komponentens resistans og strømstyrken gennem komponenten.
           
             U = R · I
             volt = ohm x ampere

Kilder 
 Georg Simon Ohm

Eksterne henvisninger 

 

Matematikere fra Tyskland
Fysikere fra Tyskland
Ansatte ved Münchens Universitet
Tyskere i 1800-tallet
Personer fra Erlangen
Modtagere af Copleymedaljen
Gymnasielærere fra Tyskland
Nathanael Diesel

Nathanael Diesel (Diessel, Dissel, Dyssel) (ca.1692 – 26. oktober 1745) var musiker i Det Kongelige Kapel (hofviolon og luthenist) og lærer for prinsesse Charlotte Amalie. Hans fødested er ukendt, men han antages at være født ca. 1692. Han døde i København.

Diesels herkomst er ukendt og biografiske oplysninger om ham er sparsomme. Han er rimeligvis indvandret fra Tyskland og nævnes tidligst 1736. Dette år blev han d. 19. maj ansat som kongelig "Luthenist" i Christian VIs kapel med en årlig gage af 250 rigsdaler. I 1738 fik han lønforhøjelse til 300 rigsdaler årligt, men han måtte dog til stadighed kæmpe med økonomiske vanskeligheder. Således viser skiftet efter ham, at han i de sidste tre måneder af sit liv udstedte flere store gældsbeviser. Da boets status var tvivlsom, fragik enken arv og gæld. Ved opgørelsen af aktiver og passiver viste det sig da også, at Diesel ved sin død – hvor han boede i Klareboderne (nuværende nr. 16) – skyldte, hvad der svarede til mere end et års løn væk.

Christian VIs far kong Frederik IV, havde ikke fået meget lærdom som barn og var ked af sin manglende uddannelse. Han sørgede derfor for, at hans børn fik gode lærere (exercitiemestre). Prinsesse Charlotte Amalie havde 4 exercitiemestre. En af dem var guitarmester Johan Friedrich Fibiger. I 1736 blev han afløst af Nathanael Diesel.

Diesels musik er overleveret i to håndskrevne samlinger der findes på Det Kongelige Bibliotek. Den ene samling tabulaturer (grafisk notation) for 5-strenget guitar i 19 hæfter indeholder åndelige sange, sonater, suiter og solostykker, for det meste musik, der er komponeret eller arrangeret af Diesel. Enkelte af kompositionerne bærer dedikation til prinsesse Charlotte Amalie. Den anden samling er ligeledes musik for 5-strenget guitar, fordelt på 14 hæfter, for størstedelens vedkommende komponeret af Diesel. De to samlinger indeholder i alt 41 kompositioner med betegnelserne suite, solo eller sonata, og rummer i alt 287 småsatser for guitar solo eller for to guitarer med eller uden generalbas.

Det musikalske stof er præget af en vis enkelhed. Skrivemåden er overvejende enstemmig, med få harmoniske støttetoner. Melodikken er som oftest smuk og sangbar. Rytmikken er ret differentieret, og alt i alt udviser Diesels kompositioner en meget stor variation. Musikken – eller i det mindste en del af den – er skabt i det forholdsvis korte tidsrum han virkede ved det pietistiske, ikke synderligt livsglade danske hof i 1730’erne og 1740’erne. Sammenlignet med samtidens europæiske guitarkunst er værkerne gammeldags, men de indtager en særpræget og betydningsfuld plads i dansk musikhistorie.

Kilder m.m. 
 Artiklen baserer sig hovedsageligt på oplysningerne i Dansk Biografisk Leksikon 1979
 Om tidens hofmusik

Ekstern henvisning 
 https://biografiskleksikon.lex.dk/Nathanael_Diesel

Komponister fra Danmark
Komponister fra Tyskland
Barokkomponister
Guitarister fra Danmark
Danskere i 1700-tallet
Kongelige kapelmusici fra Danmark
Guitarister fra Tyskland
Neutronstråling

Neutronstråling er en energirig udsendelse af neutroner. Strålingen, der blandt andet kan komme fra atomreaktorer er svær at standse, da neutroner ikke afbøjes af elektriske eller magnetiske felter. Ved bestråling med neutroner kan ellers stabile grundstoffer omdannes til ustabile isotoper. Isotoperne vil henfalde og udsende betastråling.

Der er udviklet neutronbomber, hvis primære formål er at forårsage skade gennem stråling, hvorimod bombens eksplosionskraft er langt mindre end sprængkraften i en traditionel atombombe, således at neutronbomben alene medfører begrænset materiel skade.

Ioniserende stråling
Alma (flod)

Alma (russisk/ukrainsk: Альма, ) er en lille flod på Krimhalvøen. Dens udmunding ligger halvvejs mellem Jevpatorija og Sevastopol. Ordet Alma er krimtatarisk og betyder "æble". Den 20. september 1854 besejrede de allierede britiske, franske og osmanniske styrker de russiske under fyrst Aleksandr Sergejevitj Mensjikov i nærheden af floden i Slaget ved Alma.

Eksterne henvisninger 

Floder i Republikken Krim
Floder i Ukraine
Krimkrigen
Linkkatalog

Et linkkatalog – også kendt som et webkatalog, et indeks eller blot et katalog (engelsk: Directory) – er en webportal, som indeholder links til andre websteder på nettet.

Nogle, ofte de mindre, linkkataloger indeholder links til et begrænset antal emner og underemner. Andre linkkataloger indeholder links til stort set alle tænkelige emner, og kan derfor være meget omfattende i både kapacitet og omfang (et eksempel på et omfangsrigt linkkatalog er Dmoz – Open Directory Project). Fælles for alle linkkataloger er det, at kataloget har en hierarkisk struktur.

Struktur 
For at gøre indholdet tilgængeligt og overskueligt for brugeren, er et linkkatalog opdelt i kategorier. Hver enkelt kategori indeholder links, som er relevante for og som repræsenterer et eller flere emner. Kategorierne i et linkkatalog kan for eksempel udgøres af følgende emner:

 Edb
 Erhverv
 Fritid
 Hus og hjem
 Kultur
 Netbutikker
 Nyheder
 Regional
 Samfund
 Spil
 Sport
 Sundhed
 Videnskab

Underkategorier 
En kategori kan have en eller flere underkategorier. En underkategori opdeler den kategori, som den hører under i flere emner. Kategorien 'Edb' kan således splittes op i følgende underkategorier:

 Edb
 Computergrafik
 Hardware
 Internet
 Konsulentvirksomheder
 Linux
 Multimedia
 Platforme
 Programmering
 Sikkerhed
 Software
 Undervisning

Flere underkategorier 
En underkategori kan yderligere splittes op i endnu en underkategori:

 Edb
 Computergrafik
 Animeret

Fordelen ved den hierarkiske struktur er, at den bidrager til at gøre indholdet logisk og overskueligt for brugerene af linkkatalogerne; netop fordi linkene er opdelt i emner.

Kommercielle kontra ikke-kommercielle kataloger 
Nogle linkkataloger tager betaling for, at optage links i deres kataloger. Dette betyder, at links, der er optaget i kataloget, ofte er optaget fordi nogen har betalt for det. Derved er det ikke alle relevante websteder, som findes i kataloget.

Anderledes er det ofte med de ikke-kommercielle linkkataloger, som normalt optager links i deres kataloger ud fra om linkene opfylder linkkatalogets politik omkring relevans.
Peter Andreas Hansen

Peter Andreas Hansen (8. december 1795 i Tønder – 28. marts 1874 i Gotha) var en dansk/tysk astronom.

Hans far var urmager, og efter sin konfirmation kom han i urmagerlære i Flensborg. Her viste han evner for matematik og mekanik. Et år var han lærling i Berlin hos en fransk mester, inden han 1819 vendte tilbage som urmager i sin hjemby. Året efter kom han imidlertid til København og fik job som landmåler. I 1822 fik han tjeneste ved det nyopførte observatorium i Altona, og i 1825 blev han direktør for observatoriet i Gotha, hvor han virkede i næsten halvtreds år til sin død. I 1828 blev han gift og fik med tiden syv børn.

Han interesserede sig meget for udvikling af bedre instrumenter og matematiske metoder. Især interesserede han sig dog for himmellegemers bevægelse og tiltrækningskraft. Hvilket var hans hovedvirksomhed og udviklede en teori om perturbationer der var en mellemting af Laplaces og Lagranges teorier. Han var formand for en snes lærde selskaber og fik tre gange Royal Astronomical Societys guldmedalje og flere ordner.

Bibliografi 
 Methode mit dem Frauenhoferschen Heliometer Beobachtungen anzustellen, 1827
 Fundamenta nova investigationis orbitæ qvam luna perlustrat, 1838
 Tables, du soleil, tillsammans med Christian Olufsen, 1853, supplement 1857
 Theorie des Aequatoreals, 1855
 Theorie des Passageninstruments, ''1858

Kilder 

 

Astronomer fra Danmark
Matematikere fra Danmark
Astronomer fra Tyskland
Matematikere fra Tyskland
Personer fra Tønder
Riddere af Dannebrog
Danskere i 1800-tallet
Medlemmer af Videnskabernes Selskab
Modtagere af Copleymedaljen
Landbohøjskolens Have

Landbohøjskolens Have blev grundlagt i 1858 samtidig med at Den Kongelige Veterinær- og Landbohøjskole blev bygget. Den er i dag ejet af Københavns Universitet, og drevet af Institut for Plante- og Miljøvidenskab, og omfatter alle de grønne områder omkring bygningerne på Frederiksberg Campus, tidligere Det Biovidenskabelige Fakultet for Fødevarer, Veterinærmedicin og Naturressourcer. 

Havens formål er at være studiehave og universitetspark, at levere planter til undervisningen og at være en grøn oase for alle.

Havens planter
Der er over 6.000 forskellige planter i haven, som alle er forsynet med navneskilte. Et centralt parti med en lille dam og hængepil er stort set uforandret siden havens anlæg.

Havens tykkeste træ var en blodbøg med en omkreds på 5 meter, der blev fældet i 2018 grundet svampeangreb, men træets hovedstamme står stadig tilbage. Haven indeholder bl.a. også den nyrenoverede rosenhave fra 1929, oprindelig tegnet af Georg Georgsen og indeholdende hundrede storblomstrede og historiske roser.

Til forskel fra Københavns Universitets Botaniske Have – der hovedsagelig viser vilde planter – lægges der her mest vægt på planter, der har interesse for haver og parker.

Havens navn
Haven har i forbindelse med at den blev en del af Københavns Universitet haft forskellige navne, blandt andet Det Biovidenskabelige Fakultets Have og Universitetshaverne. I dag findes der flere haver på området, og både haverne og alle de grønne områder omkring bygningerne på Frederiksberg Campus er samlet under navnet Landbohøjskolens Have.

Referencer

Eksterne henvisninger 
Landbohøjskolens Haves hjemmeside

Botaniske haver i Danmark
Frederiksberg
Parker i København
Etableret i 1858
Museer ved Københavns Universitet
Bengt Strömgren

Bengt Georg Daniel Strömgren (21. januar 1908 i Göteborg – 4. juli 1987) var en dansk astronom og astrofysiker.

Bengt Strömgren blev født i Göteborg. Han forældre var Hedvig født Lidforss og Svante Elis Strömgren, som var professor i astronomi ved Københavns Universitet og direktør for universitetets observatorium. Hans far skubbede Bengt ind i naturvidenskaberne, og drengens første videnskabelige papir blev publiceret allerede, da han var 17. Han fik sin studentereksamen i 1925 og blev optaget på Københavns Universitet. Blot to år senere fik han en grad i astronomi og atomfysik, og i løbet af de næste to år afsluttede han en doktorgrad, som blev antaget i december 1929, da han var 21 år.

Han blev lektor i 1932 og kom på et 18 måneders gæsteophold på University of Chicago i 1936. Han efterfulgte sin far som professor i 1940. Under besættelsen satte han gang i bygningen af det ny Brorfelde-observatoriet. Efter krigen blev han træt af manglende offentlige midler, og han forlod Danmark til fordel for USA i 1951.

Her blev han direktør for Yerkes og McDonald observatorierne og blev her i seks år. I 1957 blev han den første professor i teoretisk astrofysik ved Institute for Advanced Study in Princeton, hvor han fik Albert Einsteins kontor.

Han forblev i Princeton med sin familie indtil 1967, hvor han tog tilbage til Danmark og bosatte sig i Carlsbergs ærebolig, som Niels Bohr tidligere havde haft. Han var præsident for Videnskabernes Selskab i perioden 1969 til 1975.

I 1987 døde han efter kort tids sygdom.

Bengt Strömgren bidrog på flere punkter til moderne astrofysik. Han opdagede, at den kemiske sammensætning af stjerne var meget anderledes end hidtil antaget, og han udviklede Strömgrens fotometriske system.

Æresbevisninger 
Udmærkelser
 Bruce-medaljen (1959)
 Royal Astronomical Societys guldmedalje (1962)
 Henry Norris Russell Lectureship (1965)
 H.C. Ørsted Medaljen i guld (1965)

Opkaldt efter ham
 Asteroide 1846 Bengt
 Strömgren alder
 Strömgren fotometri
 Strömgrens kugle

I øvrigt
 Asteroide 1493 Sigrid, opkaldt efter hans hustru

Eksterne henvisninger 
 Det kongelige Biblioteks biografi
 Bruce Medalist Bengt Strömgren 
 Biographical PhD Project on Bengt Strömgren and Modern Astrophysics 

Astronomer fra Danmark
Modtagere af Rosenkjærprisen
Professorer fra Københavns Universitet
Riddere af Dannebrog
Medlemmer af Videnskabernes Selskab
Personer fra Göteborg
Personer i Kraks Blå Bog (afdøde)
Personer i Dansk Biografisk Leksikon
Alumni fra Københavns Universitet
Modtagere af H.C. Ørsted Medaljen
Gaston Thorn

Gaston Edmont Thorn (3. september 1928 – 26. august 2007) var en luxembourgsk politiker, der beklædte adskillige højt profilerede poster, heriblandt premierminister i Luxembourg 1974-79, præsident for FN's generalforsamling 1975 og formand for Europa-Kommissionen 1981-85.

I sin tid som formand for Europa-Kommissionen havde han tæt kontakt til Frankrigs præsident Valéry Giscard d'Estaing, og under hans formandsskab udbyggede kommissionen sin magt på bekostning af nationalregeringerne og Europaparlamentet.

Efter sin tid i Europa-Kommissionen gik Thorn ind i forretningslivet, hvor han blev generaldirektør for Luxembourgs største medieselskab Radio Luxembourg, indtil han i 2004 lod sig pensionere.

Politikere fra Luxembourg
Europa-Kommissionsformænd
Nesavisimaja Gaseta

Nesavisimaja Gaseta (Russisk: Независимая газета; "Den uafhængige avis") er en ledende venstreorienteret russisk avis. Nesavisimaja Gaseta udkommer i Moskva i et dagligt oplag på 35.000 til 53.000. Avisen består af 24 A2 farvesider. Fredagsudgaven kommer med en ekstra sektion kaldet "Den uafhængige militærjournal" (Независимое военное обозрение) som er dedikeret til militærrelaterede emner.

Indtil 2005 var avisen ejet af den russiske mangemillionær Boris Beresovskij (Борис Березовский). Den blev da overtaget af den tidligere regeringsrådgiver Konstantin Remtjukov (Константин Ремчуков) – om end den formelt ejes af hans kone Jelena Remtjukova, da det er forbudt i Rusland for offentlige statsansatte at ejer private virksomheder. Det anslås at avisen kostede Remtjukov i omegnen af 1,5 til 5 millioner amerikanske dollars. Nogle vil mene Remtjukova i handlen blot agerede som front for dens egentlige køber aluminium milliardæren Oleg Deripaska (Олег Дерипаска) – Remtschukov afviser alle sådanne rygter.

Referencer

Eksterne henvisninger 
 Nesavisimaja Gaseta hjemmeside

Aviser fra Rusland
Etableret i 1990
Virksomheder i Moskva
Segodnja

Segodnja (, ) er en russisksproget, ukrainsk tabloidavis der udgives i Kyiv. Avisen kom første gang på gaden i 1997. Efter avisen Fakti i kommentari er Sevodnja Ukraines næststørste med en abonnentbase på over 700.000.

På trods af at Segodnja udgives i Kyiv, er den kædet sammen med politiske og forretningsinteresser i Donbass og ejes af den ukrainske oligark Rinat Akhmetovs Ukraina Media Group. Avisen støttede den tidligere præsident Viktor Janukovitj. Siden Orangerevolutionen er støtten dog blevet noget mere afdæmpet. Segodnja er medlem af avissammenslutningen UAPP.

Eksterne henvisninger 
 Segodnja hjemmeside 

Aviser fra Ukraine
Etableret i 1997
Fakti i kommentari

Fakti i kommentari (ukrainsk: Факты и комментарии, Fakta og kommentarer) er den største ukrainske avis med et oplag på over 1,1 millioner.

Avisen udgives i tabloidformat, er udkommet siden august 1997, baseret i Kyiv og gengiver nyheder og laver interviews. Den ejes af milliardær Viktor Pinchuk (Віктор Пінчýк).

Eksterne henvisninger 
 Fakti i Kommentari Hjemmeside  

Aviser fra Ukraine
Etableret i 1997
Rød arve

 
Rød Arve (Anagallis arvensis) er en 5-20 cm høj urt, der i Danmark vokser som ukrudt på agerjord, affaldspladser og ved bebyggelse. Arten er kendt for sine røde eller blå blomster, der kun er åbne i solskin og i tidsrummet kl. 7-14. Den kaldes også Rød Pimpernel eller grine til middag.

Beskrivelse 
Rød Arve er en enårig plante med en nedliggende til opstigende vækst. Stænglerne er glatte og forgrenede med ustilkede blade, der er modsat stillede og ægformede med hel rand. Oversiden er græsgrøn med forsænkede, buede bladribber, mens undersiden er en smule lysere og forsynet med brune prikker.

Blomstringen sker i juli-september, men kun i kraftig belysning (deraf tilnavnet "Grine-til-middag"). Blomsterne sidder enkeltvis på lange stilke fra bladhjørnerne, og de er regelmæssige med 5 røde eller blå kronblade. Frugten er en rund buddike med mange frø.

Rodnettet er svagt og består af mange fine trævlerødder.

Højde x bredde og årlig tilvækst: 0,10 x 0,25 m (10 x 25 cm/år).

Voksested 

Arten var oprindeligt knyttet til tørre, lysåbne områder i Mellemøsten og ved Middelhavet. Den er siden blevet spredt med korndyrkning overalt i Europa og Nordamerika.

I Danmark findes Rød Arve i hele landet på næringsrig, leret muldbund på agerjord, strandbredder, affaldspladser og ved bebyggelse.

Endnu i dag findes den dog på sin naturlige biotop i Palm Islands Nature Reserve ved Libanons kyst. Her vokser den sammen med bl.a. Fransk Anemone, Harehale, Hvidløg, Kapers, Korn-Valmue, Liden Tusindgylden, Liden Tvetand, Limonium angustifolium, Mamelukærme, Skærm-Vortemælk og Strand-Mandstro.

Underarter 
 Rød Arve (Anagallis arvensis ssp. arvensis) er den normale form med røde kronblade. Meget almindelig.
 Blå Arve (Anagallis arvensis ssp. foemina) er en sjælden form med blå kronblade. Sjælden. Især på muldbund i haver og affaldspladser.

Trivia 
Blomsten er også emblem for (og giver navn til) den fiktive helt Den røde Pimpernel, titelpersonen i skuespil og romaner af Emmuska Orczy.
Blomsten er Øvli-slægtens mærke. Oprindelig brugt af slægtens ældste, væbner Jes Persen, Malling, som seglmærke i 1470, bæres nu som emblem af medlemmer af slægten.

Kilder 
 Signe Frederiksen et al., Dansk flora, 2. udgave, Gyldendal 2012. .
 M. Skytte Christiansen og Henning Anthon: Danmarks Vilde Planter, Branner og Korchs Forlag 1958.

Eksterne henvisninger 

 Rød Arve hos Den virtuella floran 
 Billeder fra Nordens flora 
 Rød Arve som giftplante 

Ukrudtsplanter
Lægeplanter
Brunsnæs

Brunsnæs () er en meget lille fjordlandsby i Broager Sogn i Sønderjylland beliggende på sydvestsiden af Broager Land ud til Flensborg Fjord. Historisk har det været et gammelt færgeleje med forbindelse til Holnæs i området Angel i Sydslesvig.

Gendarmstien går gennem Brunsnæs. Nu er området mest ferieområde, hvor der er mange udflugtsmuligheder. Ved Brunsnæs fandtes indtil 1999 resterne af en 550 år gammel hvidtjørn. En ny blev plantet i 2017.

Brunsnæs ligger i Sønderborg Kommune og hører til Region Syddanmark.

Noter 

Lokaliteter i Sønderborg Kommune